РЕШЕНИЕ НА КОМИСИЯТА
от 18 октомври 2007 година
за одобряване на плана за ликвидиране на класическата чума по свинете при дивите свине в определени области на Унгария
(нотифицирано под номер C(2007) 5053)
(само текстът на унгарски език е автентичен)
(2007/683/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (1), и по-специално член 16, параграф 1 от нея,
като има предвид, че:
(1)
Директива 2001/89/ЕО въвежда минималните мерки на Общността за борба с класическата чума по свинете.
(2)
През януари 2007 г. бе потвърдена класическа чума по свинете сред популацията диви свине в Унгария.
(3)
В светлината на епидемиологичната обстановка на 24 април 2007 г. в съответствие с Директива 2001/89/ЕО Унгария представи на Комисията план за ликвидиране на класическата чума по свинете при дивите свине в засегнатата област на Унгария.
(4)
Комисията поиска да се направи изменение на този план. Поради това Унгария представи изменен план на 11 юли 2007 г. Измененият план отговаря на изискванията на Директива 2001/89/ЕО и следователно следва да бъде одобрен.
(5)
От съображения за прозрачност е целесъобразно в настоящото решение да се определи географската област в Унгария, където трябва да се приложи планът за ликвидиране.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Планът за ликвидиране на класическата чума по свинете при дивите свине в областите, посочени в приложението, представен от Унгария на 11 юли 2007 г., се одобрява.
Член 2
Унгария въвежда в сила законовите, подзаконовите и административните разпоредби за прилагането на плана, посочен в член 1.
Член 3
Адресат на настоящото решение е Република Унгария.
Съставено в Брюксел на 18 октомври 2007 година.